FORORD

	Købstadsliv, patronymer, hårdt slid, mæslingedød, udvandring, kolonister og husmænd er fraser, som næsten er blevet en del af mit liv under arbejdet med at studere mine forældre og deres forfædres liv, og som har givet mig meget indsigt i min egen identitet. Dette skrift fokuserer på mine bedsteforældre Oluf Hansen og Eva Louise Larsine Margrethe Thranemose. Jeg var kun 18 år gammel, da Oluf døde i 1978, og selvom jeg tilbragte nogen tid sammen med ham, er mine erindringer om ham næsten væk. Formålet med denne research er at få nedskrevet disse minder for de kommende generationer.

	Denne bog er skrevet kronologisk. Den begynder med Olufs oldeforældres ægteskab i Odense 1799 og fortæller derefter om livet i Odense som klubvært på Sortebrødre Torv. Bedsteforældrenes liv med traktørstedet ”Fuglesanghuset” ved Næsbyhoved, endelig den triste historie om faren, som spillede Hunderupgård væk og rejste til USA, efterladende konen med de 12 børn, hvoraf Oluf var den yngste. Derefter beskrives Evas baggrund i husmandsfamilier i 4 generationer i Ars herred ved Kalundborg. Vi kan følge 1850’ernes armod på landet og den efterfølgende affolkningen af landsognene, da hendes forældre rykker til København i slutningen af 1880’erne. Eva fødes 1892 med navnet Nielsen og får bevilliget navnet Thranemose 1905 efter Vollerup Thranemose, hvor forældrenes husmandssted lå. 

Hovedvægten i denne bog er tiden efter Eva og Olufs ægteskab i Søborg 1918. Vi følger dem rundt i det københavnske bolig- og arbejdsmarked. Vi følger fødslen af deres to døtre og deres liv og oplever, hvordan den øgede mobilitet i samfundet, spreder børn og børnebørn, ikke kun ud over Danmark, men over flere lande i Europa og resten af verden.